钦定古今图书集成/明伦汇编/氏族典/第302卷 > 梁周翰
## 钦定古今图书集成/明伦汇编/氏族典/第302卷 > 梁周翰

按《宋史梁周翰传》：“周翰字元褒，郑州管城人。父彦温，
延州马步军都校。周翰幼好学，十岁能属词。周广顺
二年举进士，授虞城主簿，辞疾不赴，改开封府户曹参军。宋初，范质、王溥引为秘书郎、直史馆。乾德中，献
《拟制》二十篇，擢为右拾遗，历通判绵、眉二州。在眉州，
坐杖人至死，夺二官，起授太子左赞善大夫。开宝三”
年，迁右拾遗、监绫锦院，改左补阙，授左司农寺丞。逾
年，为太子中允。太平兴国中，知苏州，分司西京。逾月，
授左赞善大夫，俄除楚州团练副使。雍熙中，宰相李
昉以其名闻，召为右补阙，使江淮提点茶盐。周翰以
辞学为流辈所许，频历外任，不乐吏事。会翰林学士
宋白等列奏其有史才，邅回下位，遂命兼史馆修撰，
寻迁起居舍人。五年，张佖建议复置左右史之职，乃
命周翰与李宗谔分领之。至道中，迁工部郎中。真宗
在储宫，知其名，征之，时为左庶子，因令取其所为文
章，周翰悉纂以献。及即位，首擢为驾部郎中、知制诰，
俄判史馆、昭文馆。咸平三年，召入翰林为学士。明年，
授给事中，罢学士。大中祥符元年，迁工部侍郎，逾年，
被疾卒。录其子忠宝为大理评事。周翰性疏隽卞急，
临事过于严暴，故多旷败。晚年才思稍减，书诏多不
称旨。有集五十卷及《续因话录》。